Anne Baastrup (SF), 1998-02-06:
Jeg skal love for, jeg havde ondt af undervisningsministeren, da det her lovforslag blev fremsat.
Her havde ministeren en mulighed for at lave en lov, der virkelig kunne skabe det reelle grundlag for et spring frem i undervisningen af voksne i dansk.
Det er et godt forarbejde, Amtsrådsforeningen lavede i sit debatoplæg i efteråret, et oplæg, der tydeligvis er indarbejdet i lovforslaget.
Finansministeren har tilsyneladende åbnet for pengekassen, men hvor meget?
Det skal der nu granskes lidt mere i under udvalgsarbejdet.
Lærerne får efteruddannelse.
Der lovfæstes et krav om sprogcentre osv.
Men hvorfor er undervisningsministeren hoppet på indenrigsministerens mantra: Ingen over og ingen ved siden af kommunerne?
Hvorfor skal vi have en flot lovgivning om danskundervisning, der underkastes en tilfældig lov om integration af flygtninge og indvandrere?
Hvorfor skal vi have et system, der klientgør 35.000 mennesker, fordi der er et sted mellem 7.000 og 8.000 mennesker, der skal underkastes et integrationsprogram? Det, jeg er bange for, og det, SF er bange for, er, at vi ødelægger det unikke danske system, hvor udlændinge fra EU, USA og Australien går sammen med flygtninge og indvandrere på samme hold, hvis de er på samme niveau.
Det giver undervisningen liv og en lille forsmag på integration, når der også er andre end flygtninge, nemlig folk, som har arbejde, europæere med samme kulturbaggrund som danskere, og så bliver det ikke ghettoagtigt. Man kan frygte, at visse EU-borgere og andre fremover vil betale sig til privatundervisning f.eks. på skoler som Berlitz, når de bliver presset ned i denne skabelon og bliver klientgjort gennem denne henvisningsprocedure, uden at de er på bistandshjælp. Eksemplet er jo den pæne diplomatfrue fra Hellerup, der godt vil underholde sig selv lidt, medens hun nu tilfældigvis i et par år bor i Danmark. Hvad plejer hun at gøre?
Hun plejer at gå til den konkrete sprogskole, hun ønsker at komme til.
Det, hun skal nu, er, at hun skal ned på Gentofte Socialforvaltning og spørge, om det er i orden, at hun får
Og så kan det være, at kommunen giver hende lov, hvis kommunen vil.
Kriterierne for et afslag er ikke helt klarlagt i loven, og så henviser Gentofte Kommune denne her pæne frue til en sprogskole.
Hvor mange mandtimer skal der bruges til det bureaukrati?
Og hvordan er pengestrømmen?
Først får kommunen et bloktilskud.
Så skal kommunen efter en eller anden beregningsfaktor, som formentlig bliver bagudrettet, sende pengene til centerkommunen, som så skal sende pengene til skolen.
Skolen ved i princippet ikke, hvor mange penge der kommer i næste måned, eller hvor mange kursister der måtte komme osv.
Det er lige før, man ønsker sig tilbage til hr. Bertel Haarders taxametersystem med Rexona ved siden af.
Man kunne også forestille sig et andet eksempel: Vallø får 10 flygtninge.
Hvad forhindrer kommunen i at lave et særligt kursus til denne gruppe i stedet for at sende sine flygtninge til Roskilde?
Ingenting!
Ministeren skriver flot om sprogcentre.
Men hvor skal de ligge i de store kommuner?
Men hvorfor skal disse kommuner påtage sig denne opgave? Ser man i pressen, vil disse kommuner jo ikke have noget, der kan tiltrække flygtninge, og de skal jo heller ikke selv have flere.
Det siger indenrigsministeren, og han kan godt få støtte fra SF, hvis han lige ordner nogle andre ting i integrationsloven.
Det pædagogiske miljø er ligeledes blevet fremhævet og flot beskrevet.
Men hvad er det voksenpædagogiske miljø i en kommune?
Skal amtet stille deres VUC-lærer til rådighed for møder med centerkommunens ansatte, så de kan lære lidt?
Næppe, hvis amtet skal betale.
Ministeren har et problem.
Jeg er bange for, at vi om få år kan se en lang række små filialer rundt omkring, som ikke giver sprogundervisningen det løft, der er behov for.
Jeg er fuldstændig enig med Venstres ordfører i, at øvelsen med det her lovforslag er at løfte kvaliteten. Udvalgsarbejdet skal sikre, at lovforslaget bliver til en god lov.
Det handler bl.a. om afklaring af bemyndigelser.
Det handler om at sikre, at vi får de 60 sprogcentre, bemærkningerne lægger op til.
Det handler om, vi sikrer et ordentligt fagligt niveau, og jeg vil derfor på SF's vegne tilsige et aktivt udvalgsarbejde.